钦定古今图书集成/明伦汇编/氏族典/第346卷 > 周仁美
## 钦定古今图书集成/明伦汇编/氏族典/第346卷 > 周仁美

按《宋史周仁美传》：仁美，深州人。开宝中，应募隶贝州
骁捷军。关南李汉超选备给使，屡捕获契丹谍者，汉超上其功，隶殿前班，命王继恩引入纵观，过祇候库，
太祖问其力能负钱几，仁美曰：“‘臣可胜七八万’。太祖
曰：‘可惜压死止命负四万五千’。”因赐之，稍迁右班都
知，戍环州。时牛耶泥族累岁为寇，仁美与陈德元、宋
思恭往击之，斩首三千级，发戎族囷窖以饷师。至道
二年，与马绍忠、白守荣、田绍斌部刍粮趣清远军。仁
美为先锋，至岐子平，与寇角，走之。明日，又战于浦洛
河，绍宗、守荣皆败走，独仁美所部不满三千，身中八
创，获刍粮官吏直抵清远。绍斌继至，深叹其勇干，表
上其功，补澶州龙卫军都虞候部署。召见，自陈“筋力
未衰，傥或备员宿卫，立殿廷下一日足矣。”上顾傅潜
而笑，留补马步军副都军头。契丹攻蒲阴，仁美从王
超屯镇、定、仪、渭，领顺州刺史。时州有亡命卒聚盗剽
村闾，仁美选勇敢卒诈亡命趣贼所，得其要领，即自
往谕以祸福，留贼中。一日，超忽失仁美，求之甚急。诘
旦，仁美至，具道其事，乃出库钱付仁美为赏，不数日，
贼悉降，凡得二百馀人，以隶军籍。景德中，徙屯陈州。
大中祥符八年，擢为龙神卫四厢都指挥、领奖州防
御使。天禧三年，卒。